钦定古今图书集成/明伦汇编/交谊典/第072卷 > 《送浑沦先生游南岳序》权德舆
## 钦定古今图书集成/明伦汇编/交谊典/第072卷 > 《送浑沦先生游南岳序》权德舆

予丱岁时，遇浑沦于荆溪，徒见其山中巾羽衣，有元
古之貌，瞻敬不暇，未遑问道，倏然一别，俄六七年。今
兹献春，相访于练湖之滨，药囊葵杖，就馆于我。参希
夷之旨，析万物之理，皆发于全朴，冥于大道。非夫人
之为道，道乌乎在？尝以郭氏注《庄生》之书，失于吻合
万物，物无不适，然则桀𪉑饕戾，无非逐性，使后学者
“懵然不知所奉。”因自为注解，并作《三十二篇指要》，佳
言精理，特出古人之右矣。夫然者，睹其容则鄙吝无
自入，闻其言则和易浃于内，两忘所得，得之至也。既
而振拂屦杖，超然远游，浮洞庭，涉庐阜，然后挥手人
世，南登衡山，将长往而不返耶？或暂游人间而不可
得见之耶？予风波之人，未脱世累，得以愚薄自全，静
每造适，今日之别，在于忘言。